b'\n_START_ARTICLE_\nBernhard Ernst von B\xc3\xbclow\n_START_PARAGRAPH_\nBernhard Ernst von B\xc3\xbclow (2. elokuuta 1815 \xe2\x80\x93 20. lokakuuta 1879) oli vanhaan saksalaiseen von B\xc3\xbclow -sukuun kuulunut tanskalais-saksalainen diplomaatti._NEWLINE_Von B\xc3\xbclow oli maineikkaan preussilaisen diplomaatin Heinrich von B\xc3\xbclowin veljenpoika. H\xc3\xa4n opiskeli saksalaisissa yliopistoissa ja palveli sen j\xc3\xa4lkeen Tanskan valtion diplomaattina. Hullun vuoden 1848 aikana von B\xc3\xbclow irtisanoutui teht\xc3\xa4v\xc3\xa4st\xc3\xa4\xc3\xa4n ja toimi Holsteinin Tanskasta irrottamisen puolesta. V\xc3\xa4lirikko ei kuitenkaan ollut pysyv\xc3\xa4, vaan vuosina 1851\xe2\x80\x931862 von B\xc3\xbclow toimi Tanskan l\xc3\xa4hettil\xc3\xa4\xc3\xa4n\xc3\xa4 Saksan valtiop\xc3\xa4ivill\xc3\xa4. 1850- ja 1860-luvuilla h\xc3\xa4n osallistui Tanskan valtuuttamana useisiin neuvotteluprosesseihin, kuten tuloksettomaan Holsteinin itsen\xc3\xa4isyysprosessiin 1863. H\xc3\xa4n kielt\xc3\xa4ytyi kuitenkin ministerinpaikasta Carl Christian Hallin johtamassa Tanskan hallituksessa 1857._NEWLINE_Holsteinia koskevien neuvottelujen ep\xc3\xa4onnistuminen johti toiseen Saksan\xe2\x80\x93Tanskan sotaan 1864. T\xc3\xa4ll\xc3\xb6in von B\xc3\xbclow suositteli maan hallitukselle Britannian v\xc3\xa4litystarjouksen hyv\xc3\xa4ksymist\xc3\xa4. Kun suositusta ei noudatettu, von B\xc3\xbclow erosi teht\xc3\xa4v\xc3\xa4st\xc3\xa4\xc3\xa4n ja siirtyi Mecklenburgin suuriruhtinaskunnan palvelukseen._NEWLINE_Bernhard Ernst von B\xc3\xbclowin poikia olivat Saksan valtakunnankansleriksi noussut Bernhard von B\xc3\xbclow ja saksalainen ensimm\xc3\xa4isen maailmansodan kenraalimajuri Karl Ulrich von B\xc3\xbclow.'